Kinders in chemiese bomaanvalleFoto: Alexas_Fotos/Pixabay.com Die skreiende tonele van kinders wat deur chemiese aanvalle in Sirië getref is, het pres. Donald Trump van die VSA oornag die spelreëls van die internasionale politiek laat herskryf. “Geen kind deur God geskape verdien om so te ly en te sterf nie,” het hy verklaar. Donderdagnag het die VSA 60 kruisermissiele van Amerikaanse skepe in die Middellandse See afgevuur op die lughawe van waar die Siriese vliegtuie opgestyg het wat die bomaanvalle uitgevoer het. Dit is nie die eerste keer dat Sirië daarvan beskuldig is dat hy gifgas inspan nie. Soos vantevore, het Sirië ook hierdie aanval op ’n rebellebeheerde dorpie in die noordooste van die land ontken. Ook Rusland, wat aan die kant van pres. Basjar al-Assad aan die oorlog deelneem en dikwels die leiding met lugaanvalle neem, het die gebruik van gifgas ontken. Een van die opsies wat die Russe geopper het, is dat daar ’n gifgas-opslagplek in die dorp was, en dat dit deur die bomme getref is. Dit kan egter aanvaar word dat die gehalte van die intelligensieverslae waarop Trump sy oë kon lê, aansienlik in gehalte sou verskil van die stuk prulwerk wat pres. Jacob Zuma gebruik het om sy minister van finansies, Pravin Gordhan, af te dank. Maar het Trump nie eerder emosioneel as strategies opgetree toe hy die kruisermissiel-aanval gelas het nie? Sy reaksie is wel verstaanbaar. Sirië het by herhaling getoon hy hou hom nie by reëls en ooreenkomste nie, en het selfs in ’n stadium met die internasionale gemeenskap saamgewerk om alle gifgas op te spoor en te vernietig. Die internasionale agentskap wat dit uitgevoer het, het selfs die Nobelprys vir Vrede gekry. Maar algaande het dit geblyk dat Sirië die wêreld ’n rat voor die oë gedraai het. Die Russiese toetrede tot die oorlog het boonop Al-Assad se regering weer die botoon laat voer. Vredespogings is in werking gestel, en net so dikwels geskend. Die Russiese betrokkenheid het die werklikheid geskep dat Al-Assad deel van die oplossing sal wees, nie deel van die probleem, soos die ingesteldheid voorheen was nie. Min of meer terselfdertyd het Trump ook laat blyk dat die VSA nie sal aarsel om eensydig in Noord-Korea betrokke te raak, as dit nodig sou wees nie. Tot dusver het die wêreld, die VSA ingesluit, China se beskermingsrol oor Noord-Korea gerespekteer. Trump het nou, op die vooraand van sy ontmoeting met die Chinese leier, Xi Jinping, ook laat blyk dat hy niemand se toestemming nodig het om die belange van die VSA en sy bondgenote te beskerm nie. Trouens, Trump het iets van die rol van ’n internasionale polisiemag laat blyk toe hy gesê het die VSA behou hom die reg voor om eensydig op te tree as internasionale liggame voete sleep. Natuurlik verdiep Trump se optrede die gevegslinies van die nuwe Koue Oorlog. Die probleem is dat die Koue Oorlog nie op alle fronte ewe koud verloop nie, soos die stryd teen die radikale Islam. En dit lyk juis of Rusland nou ook, ná ’n paar jaar se blaaskans, weer hieronder begin deurloop het.